**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-4192- 3/20**

**Podgorica, 27.07.2020. god.**

Odlučujući po Zahtjevu Ministarstva održivog razvoja i turizma, br. 06-11-4192-1/20 od 19.06.2020. godine, kojim se od Agencije za zaštitu ličnih podataka i slobodan pristup informacijama traži mišljenje u vezi primjene Zakona o zaštiti podataka o ličnosti vezano za objavljivanje na internet stranici ovog Ministarstva izdatih i oduzetih licenci ovlašćenog inženjera, revizora, projektanta i izvođača radova i revidenta i stručnog nadzora koje je ovo Ministarstvo dužno da upisuje u registar licenci, Savjet Agencije je na sjednici održanoj dana 23.07.2020. godine donio sljedeće

**M I Š LJ E NJ E**

**Obim podataka sadržan u rješenju o izdavanju licence, rješenju o oduzimanju licence i rješenju o mirovanju licence ovlašćenih inženjera, revizora, projektanta, izvođača radova revidenata i stručnog nadzora, koja se upisuju u registar i objavljuju na sajtu Ministarstva održivog razvoja i turizma, izuzev podataka kao što su prebivalište imaoca licence, adresa stanovanja imaoca licence, JMB odnosno broj pasoša imaoca licence kao i dokumentacija na osnovu koje je izdata licenca, a koja sadrži lična dokumenta lica kojima se izdaje licenca (radna knjižica, lična karta), u skladu je sa Zakonom o zaštiti podataka o ličnosti.**

**O b r a z l o ž e nj e**

Dana 19.06.2020. godine ovoj Agenciji se Zahtjevom obratilo Ministarstvo održivog razvoja i turizma radi davanja mišljenja u vezi primjene Zakona o zaštiti podataka o ličnosti vezano za objavljivanje na internet stranici ovog Ministarstva izdatih i oduzetih licenci ovlašćenog inženjera, revizora, projektanta i izvođača radova i revidenta i stručnog nadzora koje je ovo Ministarstvo dužno da upisuje u registar licenci. Dalje, u Zahtjevu se navodi da je način i postupak vođenja predmetnih registara propisan Pravilnikom o načinu i postupku izdavanja, mirovanja licenci i načinu vođenja registara licenci, kojim je u članu 12 propisano da registar licenci ovlašćenih inženjera i revizora sadrži: 1) redni broj upisa; 2) datum upisa; 3) ime i prezime imaoca licence; 4) prebivalište imaoca licence; 5) adresu stanovanja imaoca licence; 6) JMB (jedinstveni matični broj) imaoca licence odnosno broj pasoša i naziv izdavaoca; 7) stručnu spremu imaoca licence; 8) vrstu i oblast djelatnosti za koju je izdata licenca; 9) broj i datum izdavanja rješenja licence; 10) dokumentaciju na osnovu koje je izdata licenca; 11) rješenje o izdavanju licence; 12) rješenje o mirovanju licence; 13) rješenje o oduzimanju licence; 14) napomenu. Članom 13 ovog Pravilnika propisano je da registar licenci projektanta, izvođača radova, licenci revidenata i stručnog nadzora sadrži: 1) redni broj upisa; 2) datum upisa; 3) naziv privrednog društva, odnosno ime i prezime preduzetnika; 4) sjedište privrednog društva, odnosno adresa preduzetnika;

5) osnovnu šifru i broj djelatnosti; 6) vrstu i oblast djelatnosti za koju je izdata licenca; 7) broj i datum izdavanja rješenja licence; 8) dokumentaciju na osnovu koje je izdata licenca; 9) rješenje o izdavanju licence; 10) rješenje o mirovanju licence; 11) rješenje o oduzimanju licence; 12) napomenu.

Postupajući u skladu sa članom 50 tačka 3 Zakona o zaštiti podataka o ličnosti („Sl. List CG“, br. 79/08, 70/09, 44/12 i 22/17) u kojem se navodi da Agencija daje mišljenja u vezi sa primjenom ovog zakona, a na osnovu predmetnog zahtjeva, Savjet Agencije je mišljenja da je obim podataka sadržan u rješenju o izdavanju licence, rješenju o oduzimanju licence i rješenju o mirovanju licence ovlašćenih inženjera, revizora, projektanta, izvođača radova revidenata i stručnog nadzora, koja se upisuju u registar i objavljuju na sajtu Ministarstva održivog razvoja i turizma, izuzev podataka kao što su prebivalište imaoca licence, adresa stanovanja imaoca licence, JMB odnosno broj pasoša imaoca licence kao i dokumentacija na osnovu koje je izdata licenca, a koja sadrži lična dokumenta lica kojima se izdaje licenca (radna knjižica, lična karta), u skladu sa Zakonom o zaštiti podataka o ličnosti.

Zakonom o zaštiti podataka o ličnosti propisano je da se lični podaci moraju obrađivati na pošten i zakonit način i isti se ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom, shodno članu 2 stav 1 i 2 Zakona.

Članom 9 stav 1 tačka 2 propisano je da je obrada ličnih podataka radnja kojom se automatski ili na drugi način lični podaci prikupljaju, evidentiraju, snimaju, organizuju, čuvaju, mijenjaju, povlače, koriste, vrši uvid u njih, otkrivaju putem prenosa, objavljuju ili na drugi način čine dostupnim, svrstavaju, kombinuju, blokiraju, brišu, uništavaju, kao i bilo koja druga radnja koja se vrši na ličnim podacima.

Članom 10 Zakona o zaštiti podataka o ličnosti, propisano je da se lični podaci mogu obrađivati ukoliko za to postoji **pravni osnov u zakonu** ili uz predhodno dobijenu **saglasnost** lica čiji se podaci obrađuju, koja se može opozvati u svakom trenutku.

Ovim Zakonom u članu 24 propisano je da su rukovalac zbirke ličnih podataka i obrađivač ličnih podataka obavezni da obezbijede tehničke, kadrovske i organizacione mjere zaštite ličnih podataka, radi zaštite od gubitka, uništenja, nedopuštenog pristupa, promjene, objavljivanja, kao i od zloupotrebe. Mjere zaštite ličnih podataka iz stava 1 ovog člana moraju odgovarati prirodi i karakteru podataka koji se obrađuju, uzimajući u obzir najviši nivo tehnologije i troškove njihovog sprovođenja. Ako se obrada ličnih podataka vrši elektronskim putem, rukovalac zbirke ličnih podataka obavezan je da obezbijedi da se u informacionom sistemu automatski evidentiraju korisnici ličnih podataka, podaci koji su obrađivani, pravni osnov za korišćenje podataka, broj predmeta, vrijeme odjave i prijave sa sistema i po potrebi datum do kad podaci o korisniku nijesu dostupni licu čiji su podaci obrađivani. Rukovalac zbirke ličnih podataka obavezan je da odredi koji zaposleni i kojim ličnim podacima imaju pristup, kao i kategorije podataka koje se mogu dati na korišćenje i pod kojim uslovima. Rukovalac zbirke ličnih podataka dozvoljava pristup zbirkama ličnih podataka i vodi evidenciju o korisnicima ličnih podataka u skladu sa svojim aktom.

Zakonom o planiranju prostora i izgradnji objekata ("Sl. list CG", br. 064/17, 044/18 063/18 i 011/19) propisano je da licencu izdaje rješenjem Ministarstvo koje je dužno da na internet stranici objavi izdatu licencu kao i rješenje o oduzimanju licence u roku od 3 dana od dana izdavanja licence, odnosno od dana donošenja rješenja. Takođe, u članu 140 ovog Zakona propisano je da se izdate i oduzete licence upisuju u registar licenci koji vodi Ministarstvo, kao i da su podaci iz registra licenci iz stava 1 ovog člana javni i objavljuju se na internet stranici Ministarstva.

Naime, iz prednje navedenih zakonskih odredbi, jasno proizilazi da je Ministarstvo održivog razvoja i turizma, organ nadležan za izdavanje licenci i za vođenje registra licenci, koji sadrži podatke koji su javni i objavljuju se na internet stranici istog, shodno prednje navedenom članu Zakona o planiranju prostora i izgradnji objekata. Samim tim ovo Ministarstvo ima status rukovaoca ličnih podataka, u smislu člana 4a stav 2 ZZPL, koji definiše institut rukovaoca, budući da vrši obradu ličnih podataka u skladu sa ovim zakonom, kao i usljed činjenice da se podaci iz registra licenci obrađuju u njegovo ime, u smislu stava 3 ovog člana Zakona. Imajući u vidu da su podaci iz registra javni i objavljuju se na internet stranici, obim podataka sadržanih u predmetnim registrima mora biti ograničen, konkretno lični podaci ovlašćenih inženjera, revizora, projektanta i izvođača radova i revidenta i stručnog nadzora, kao što su prebivalište imaoca licence, adresa stanovanja imaoca licence, JMB odnosno broj pasoša imaoca licence kao i dokumentacija na osnovu koje je izdata licenca, a koja sadrži lična dokumenta lica kojima se izdaje licenca (radna knjižica, lična karta). S tim u vezi, kako je sadržina registra licenci javnog karaktera, smatramo da bi trećim licima trebali biti dostupni samo podaci o imenu i prezimenu imaoca licence, stručnoj spremi imaoca licence, vrsti i oblasti djelatnosti za koju je izdata licenca, dok se ostali lični podaci trebaju zaštititi primjenom mjera propisanih članom 24 Zakona o zaštiti podataka o ličnosti. Navedeno iz razloga što bi objavljivanjem ličnih podataka iz dokumentacije imalaca licence bez prethodne zaštite ličnih podataka istih bila ugrožena privatnost lica, te bi ovo Ministarstvo postupilo suprotno odredbama Zakona o zaštiti podataka o ličnosti, jer se lični podaci moraju obrađivati uz poštovanje principa proporcionalnosti, odnosno obrađuju se samo oni podaci koji su neophodni da bi se ostvarila svrha obrade, u smislu člana 2 stav 2 ovog Zakona. Takođe, načela neophodnosti i svrsishodnosti, koja proizilaze iz navedenog člana, za lica čiji se lični podaci obrađuju podrazumijevaju da se obrada ličnih podataka može vršiti u mjeri koja je neophodna kako bi se postigla definisana svrha obrade. Pridržavajući se ovih načela, neophodno je odrediti minimalan obim ličnih podataka koji je potreban da bi se na pravi način ispunila svrha obrade.

Imajući u vidu navedeno, Savjet je Mišljenja istaknutog u dispozitivu.

**SAVJET AGENCIJE:**

**Predsjednik, Sreten Radonjić**

**Dostavljeno:**

* Podnosiocu zahtjeva
* Odsjeku za predmete i prigovore